किसी महिला को अपने ही पार्टनर से यौन संबंध बनाने में लगता है डर
कई लोग पार्टनर को धोखा देकर चोरी-छिपे मल्टीपल पार्टनर्स से संबंध बनाते हैं। ऐसे लोग यदि संबंध बनाते समय कंडोम का इस्तेमाल नहीं करते तो इन्हें इंफेक्शन का खतरा रहता है।
सेक्सुअल रिलेशन की जटिलता तब और जटिल हो जाती है जब दोनों पार्टनर इस पर खुलकर बात नहीं करते। कई बार पत्नी के मन में डर होता है, तो कभी पति को लगता है कि पत्नी का सहयोग नहीं मिल रहा। यौन सुख से जुड़े कुछ ऐसे ही सवालों के जवाब दे रहे हैं सेक्सोलॉजिस्ट डॉ. राजन भोसले।
हमारी हाल ही में शादी हुई है। मेरे मन में संबंध बनाने को लेकर इतना डर बैठा हुआ है कि जब भी पति शारीरिक संबंध बनाना चाहते हैं मेरा शरीर जैसे अकड़ जाता है। मेरी हालत देखकर उनका मूड बिगड़ जाता है और फिर इसका असर हमारी डेली लाइफ पर भी पड़ता है। पति की खीझ मुझे साफ नजर आती है। मैं अपने मन में बैठे इस डर को कैसे दूर करूं? 
आप जिस समस्या से पीड़ित हैं उसे मेडिकल भाषा में ‘वैजिनिस्मस’ कहते हैं। यह एक ऐसी कंडीशन है जब पुरुष शारीरिक संबंध बनाना चाहता है, लेकिन महिला इसके लिए तैयार नहीं होती, उसके मन में यौन संबंध के लिए डर बना रहता है।
इसकी वजहें कई हो सकती हैं, जैसे आज भी कई घरों में लड़कियों को बचपन से सिखाया जाता है कि यौन संबंध बनाना बुरी बात होती है, इसलिए इस पर बात नहीं करनी चाहिए। इस वजह से लड़कियों के मन में यौन संबंध को लेकर एक अनजाना डर घर कर जाता है और शादी के बाद वो खुद को संबंध बनाने के लिए तैयार नहीं कर पातीं। कई लड़कियों को उनकी सहेलियां बताती हैं कि पहली बार शारीरिक संबंध बनाते समय बहुत दर्द होता है, खून निकलता है।
फिर शादी के बाद जब पति-पत्नी करीब आते हैं तो महिला के मन में बैठे डर के कारण उसका शरीर अकड़ जाता है और वह संबंध नहीं बना पाती। इस डर की वजह से महिला के योनिमार्ग का एक तिहाई हिस्सा संकुचित हो जाता है।
वैजिनिस्मस की समस्या ज्यादातर पहली बार सेक्शुअल रिलेशन बनाते समय आती है। यह समस्या शरीर से नहीं मन से जुड़ी होती है इसलिए जब धीरे-धीरे महिला पति के साथ कंफर्टेबल हो जाती है तो डर और दर्द दोनों खत्म हो जाते हैं। कुछ केसेस में महिला को काउंसलिंग की जरूरत भी पड़ती है।
आजकल कई युवा शादी से पहले या बाद में काउंसलिंग के लिए जाते हैं, जिससे उनके मन की कई शंकाएं सुलझ जाती हैं।
आमतौर पर फोरप्ले और आपसी समझ से ऐसी समस्याओं को आसानी से हल किया जा सकता है।
मेरे पति अक्सर मल्टीपल पार्टनर के बारे में बात करते हैं। मैं जानना चाहती हूं कि जो लोग एक से ज्यादा लोगों के साथ संबंध बनाते हैं उनकी क्या साइकोलॉजी होती है? क्या ऐसे लोगों को कोई जोखिम या खतरा नहीं होता? 
मल्टीपल पार्टनर्स से संबंध रखने वाले लोगों को नैतिक रूप से सही नहीं कहा जा सकता, लेकिन समाज में हर तरह के लोग होते हैं। कई लोग ऐसे हैं जो एक से ज्यादा लोगों से शारीरिक रिश्ता रखते हैं। ऐसे लोग अक्सर पार्टनर को धोखा देकर चोरी-छिपे मल्टीपल पार्टनर्स से संबंध बनाते हैं। ऐसे लोग यदि संबंध बनाते समय कंडोम का इस्तेमाल नहीं करते तो इन्हें इंफेक्शन का खतरा रहता है। इनकी वजह से इनके पार्टनर को भी इंफेक्शन की समस्या झेलनी पड़ती है। ऐसे केस में सबसे बड़ी दिक्कत तब आती है जब एक पार्टनर इंफेक्शन का ट्रीटमेंट लेता है और दूसरा अपना इलाज नहीं कराता। ऐसे में दोनों पार्टनर को बार-बार इंफेक्शन होता रहता है, क्योंकि जब तक दोनों का सही इलाज नहीं हो जाता, तब तक इंफेक्शन का खतरा बना रहता है। मल्टीपल पार्टनर्स से संबंध रखने वाले कुछ लोगों के साथ ट्रस्ट इशू भी होने लगता है यानी ऐसे लोग फिर जल्दी किसी पार्टनर पर विश्वास नहीं कर पाते।
डॉ. राजन भोसले, एमडी 
प्रोफेसर एंड एचओडी, सेक्सुअल मेडिसिन डिपार्टमेंट, केईएम हॉस्पिटल एंड जी. एस. मेडिकल कॉलेज 
सेक्स सीरियसली के लिए अपने सवाल इस आईडी पर भेजें: db.women@dbcorp.in
सब्जेक्ट लाइन में सेक्स सीरियसली लिखना न भूलें